Jieħdu Sehem: The Beatles (John Lennon, George Harrison, Paul McCartney, Ringo Starr) Direttur: Ron Howard. Ħin: 138 min. Distributur: Studiocanal Ltd Films Maħruġ minn KRS Releasing Ċert. PG Id-direttur rinomat Ron Howard, li anke dderieġa film fuq is-sewwieqa tal-Formula 1, James Hunt u Nikki Lauda, Rush, din id-darba ried jagħti opportunità lill-ġenerazzjoni preżenti biex ikunu jafu fuq il-qawmien fenomenali u ta' malajr ta' grupp ta' erba' żgħażagħ minn Liverpool. Minkejja li l-grupp The Beatles, kompost minn John Lennon, Paul McCartney, George Harrison u Ringo Starr, kienu fl-aqwa tagħhom mal-50 sena ilu, iż-żgħażagħ tal-lum żgur li semgħu bihom u anke jixtiequ jkunu jafu aktar dwar il-kariżma tagħhom. Dan il-grupp mużikali rnexxa għax l-erba' persuni li ffurmawh kellhom dispożizzjoni ferrieħa, dejjem ftiehmu bejniethom u kienu intiżi fil-mużika li l-ġenerazzjoni żagħżugħa ta' żmienhom riedet tisma'. The Beatles: Eight Days A Week – The Touring Years jiffoka fuq is-snin 1962 sal-1966, meta kienu daru d-dinja bil-ħoss uniku tal-mużika tagħhom. Wara li bdew ikantaw f'postijiet fl-Ingilterra u l-Ġermanja, malajr sabu suċċess kbir fl-Ewropa. Id-daqqa kbira li għamlithom leġġendarji waslet nhar id-9 ta' Frar 1964, fit-8.12pm, meta, wara ftit ħin reklami, dehru f'The Ed Sullivan Show. Dan il-mument kellu impatt kbir għax 73 miljun ruħ rawhom fuq it-televiżjoni. Kien avveniment straordinarju li għaqqad nazzjon kbir, kif ukoll beda l-istil tal-kultura taż-żgħażagħ kif nafuha llum. Wara l-Ewropej kien imiss l-Amerikani li jaqgħu taħt is-seħer tagħhom. Kien iż-żmien propizju biex The Beatles jibdew iduru mad-dinja, attività li ebda pop group m'azzarda jagħmilha; lanqas Elvis Presley. Dan id-dokumentarju jinkludi filmati li qatt ma dehru qabel, ta' wirjiet li taw u intervisti ma' Paul McCartney u Ringo Starr kif ukoll osservaturi oħra prominenti. F'Awwissu 1966, The Beatles waqfu jduru; f'ħames snin kienu taw 815-il wirja fi 15-il pajjiż u 90 belt madwar id-dinja. Il-ġenerazzjoni ta' żmienhom ġiet maħkuma minn fenomenu misterjuż jismu Beatlemania. Oqogħdu attenti u wara li jispiċċa dan il-film toħorġux. Għal 30 minuta sħaħ se taraw sintesi bil-kulur ta' kunċert li The Beatles taw fix-Shea Stadium, New York, fis-sena 1964. Tassew esperjenza straordinarja u anke nostalġika għal dawk li għexu f'dan iż-żmien ta' bidla.